Manasses, Dei gratia Aurelianensis episcopus, omnibus presentes litteras inspecturis salutem in Domino. Noverit universitas vestra quod dilectus et fidelis noster, Willelmus de Bolunvilla, miles, in nostra presentia constitutus recognovit quod bone memorie Hugo de Bolunvilla, pater suus, ecclesie Sancti Benedicti Floriacensis tresdecim solidos et quatuor denarios censuales in parochia de Vereniaco constitutos contulit in perpetuum possidendos; memoratus autem Willelmus, patris sui donationem laudans et concedens, eidem ecclesie, pro remedio anime sue, octo denarios censuales in dicta parochia de Vereniaco constitutos in perpetuam contulit eleemosynam quiete et libere possidendos. In cujus rei memoriam et testimonium, presentes litteras sigilli nostri minimine fecimus, ad petitionem prefati militis, communiri. Actum anno gratie millesimo ducentesimo tertio decimo, mense maio.